* Ørsted hed tidligere Dong Energy, men skiftede navn sidste år for at markere overgangen til et nyt fokus udelukkende på vedvarende energi.

* Dong Energy var en sammenlægning af seks danske energiselskaber: Dong, Elsam, Energi E2, Nesa, Københavns Energis Elaktiviteter og Frederiksberg Forsyning.

* Energikæmpen, som blev dannet i 2006, forsynede danskerne med el og gas, sørgede for elproduktionen på kraftværker og efterforskning og produktion af olie og naturgas.

* Selskabet besluttede sig dog for at sælge olie- og gasforretningen fra for at satse på vedvarende energi i fremtiden.

* Frasalget skete i slutningen af maj sidste år, hvor Ineos indgik en købsaftale med Dong Energy.

* Ørsted har desuden besluttet, at det fra 2023 skal være helt slut med at fyre med kul på selskabets kraftværker.

* Senest har Ørsted besluttet at sælge sin elforretning, sin privatkundeforretning og udendørsbelysning.

* Eldistributionsforretningen – i datterselskabet Radius – har cirka en million elnetkunder i Københavnsområdet, Nordsjælland og dele af Midtsjælland.

* Administrerende direktør er Henrik Poulsen. Han kom fra TDC og afløste i 2012 Anders Eldrup.

* Dong Energy blev noteret på fondsbørsen i København 9. juni 2016 til en udbudspris på 235 kroner per aktie.

* Børsnoteringen kom på plads efter en dramatisk forhistorie.

* Det vakte nemlig politisk ballade og massiv kritik, da staten i 2014 solgte en del af Dong til den amerikanske investeringsbank Goldman Sachs.

* SF sad i regering med S og R på det tidspunkt og stemte for salget. Det førte til så megen intern splid i partiet, at SF endte med at træde ud af regeringen.

Kilde: Ritzau og Ørsted